open-index/open-wikipedia-markdown huggingface dataset:
Brianna Ghey

**Brianna Ghey** (26. heinäkuuta 2006 – 11. helmikuuta 2023) oli brittiläinen transnainen, joka murhattiin vuonna 2023.  Kaksi 16-vuotiasta nuorta, Scarlett Jenkinson ja Eddie Ratcliffe, puukotti Gheyta 28 kertaa. Molemmat hyökkääjät tuomittiin elinkautiseen vankeuteen. 

Gheyn kuolema herätti Britanniassa mielenosoituksia, jotka herättivät keskustelua brittiläisen median vihamielisistä asenteista transihmisiä kohtaan.

Yhdistyneen kuningaskunnan pääministeri Rishi Sunak herätti kohua, kun hän kertoi alahuoneessa pääministerin kyselytunnilla ”transvitsin” helmikuussa 2024 Gheyn äidin ollessa läsnä.

## Lähteet
Bureijin pakolaisleiri

**Bureijin pakolaisleiri** () on palestiinalaisten pakolaisleiri Palestiinan Gazan kaistalla. Vuonna 2023 leirillä asui 46&nbsp;629 virallisesti rekisteröityä pakolaista.

## Maantiede

Bureijin pakolaisleiri sijaitsee Palestiinan Gazan kaistan keskiosassa Deir al-Balahin kuvernoraatissa. Pinta-alaa leirillä on 0,5&nbsp;km². Lähellä virtaa Wadi Gaza.

## Historia
Nykyisen leirin alueelta on löydetty esimerkiksi Bysantin valtakunnan aikaisia mosaiikkeja. Bureijin leirin asukkaat olivat alkujaan palestiinalaisia Israelin vuoden 1948 itsenäisyyssodan pakolaisia pääasiassa nykyisen Gazan kaistan itäpuolen asutuskeskuksista, kuten al-Falujasta. Pakolaiset asuttivat alkujaan brittiarmeijan entisiä parakkeja ja telttoja. Vakinaisempi pakolaisleiri asuntoineen rakennettiin 1950-luvulla.

Israel on tehnyt useita iskuja leiriin palestiinalaisten ja Israelin konfliktien aikana. Israel antoi alueen asukkaille evakuointikäskyn ja sen maajoukot etenivät leiriin vuonna 2023 syttyneen sodan yhteydessä.

## Väestö
Yhdistyneiden kansakuntien UNRWA:n mukaan Bureijin leirillä asui vuonna 2023 yhteensä 46&nbsp;629 virallisesti rekisteröityä pakolaista. Luku ei sisällä mahdollisia rekisteröimättömiä asukkaita.

Työttömyys on huomattava ongelma, ja suuri osa väestöstä on riippuvaisia ruoka-avusta. Ongelmana on myös huono vesihuolto.

## Lähteet
Skogekär Bergbo

**Skogekär Bergbo** on salanimi, jonka taustalla oleva henkilö on kirjoittanut aikakautensa ruotsalaisen runouden parhaimmistoon kuuluvat teokset *Thet swenska språketz klagemål, at thet, som sigh borde, icke ährat blifwer*, *Venerid* (1680) ja *Fyratijo små wijsor* (1682). Aiemmin arveltiin, että salanimen takana on Gustaf Rosenhane. Helmikuussa 2024 julki tulleiden seikkojen perusteella kyse onkin voinut olla hänen veljestään Schering Rosenhanesta.

Uuden teorian on esittänyt ruotsalainen latinan kielen tutkija Anna Blennow Göteborgin yliopistosta. Hän lähti tutkimukseen latinan kielen pohjalta, kun aiemmat tutkijat ovat vertailleet ruotsinkielisiä tekstejä.

Blennow sanoo, että vaikka aika harva tuntee nykyisin Skogekär Bergbota, hän on tärkeä ruotsalaisen kulttuuriperinnön kannalta. Kun ruotsalaisen runotaiteen isäksi on tavattu sanoa Georg Stiernhielmia, voidaan ruotsalainen kirjallisuushistoria joutua kirjoittamaan uudelleen.

## Lähteet
Gustaf Rosenhane

**Gustaf Rosenhane** (1619–1684) oli ruotsalainen virkamies. Hän oli Schering Rosenhanen veli. Muissa viroissa palveltuaan hän oli vuodesta 1661 Tarton hovioikeuden presidentti. 

Aiemmin arveltiin Rosenhanen käyttäneen salanimeä "Skogekär Bergbo", joka on kirjoittanut aikakautensa ruotsalaisen runouden parhaimmistoon kuuluvat teokset *Thet swenska språketz klagemål, at thet, som sigh borde, icke ährat blifwer*, *Venerid* (1680) ja *Fyratijo små wijsor* (1682). Helmikuussa 2024 julki tulleiden seikkojen perusteella kyse onkin voinut olla hänen veljestään Schering Rosenhanesta.

## Lähteet
Jeffrey Ullman

**Jeffrey David Ullman** (s. 22. marraskuuta 1942 New York) on yhdysvaltalainen tietojenkäsittelytieteilijä. Hän on tunnettu työstään kääntäjäteknologioiden ja -algoritmien parissa, sekä aihettä käsittelevistä oppikirjoistaan (Alfred Ahon kanssa). Hänelle myönnettiin Turing-palkinto vuonna 2020.

## Julkaisuja
* Compilers: Principles, Techniques, and Tools (Alfred Ahon ja Ravi Sethin kanssa, Addison-Wesley, 1986)
* Principles of Compiler Design (Alfred Ahon kanssa, Addison-Wesley, 1977)

## Lähteet
Bonnie Aarons

**Bonnie Aarons** (s. 9. syyskuuta 1960) on yhdysvaltalainen näyttelijä. Hänet tunnetaan parhaiten roolistaan demoni Valakina kauhuelokuvissa *[[Kirottu 2]]* (2016), *[[Nunna (elokuva)|Nunna]]* (2018) ja *[[Nunna II]]* (2023).

Aarons on myös näytellyt pieniä rooleja muun muassa elokuvissa *[[Mulholland Drive]]* (2001), *[[Prinsessapäiväkirjat]]* (2001), *[[Prinsessapäiväkirjat 2]]* (2004), *[[Drag Me to Hell]]* (2009), *[[Taistelija (vuoden 2010 elokuva)|Taistelija]]* (2010) ja *[[Unelmien pelikirja]]* (2012).

## Lähteet

## Aiheesta muualla

*
Lara Calleja

**Lara Calleja** (s. 1988) on maltalainen kirjailija.

Hän opiskeli pääaineenaan Lähi-itä, valmistui vuonna 2010 ja työskenteli sen jälkeen useita vuosia matkailun parissa. Hänen debyyttiromaaninsa *Lucy Min?* julkaistiin vuonna 2016 ja valittiin Maltan kansallisen kirjapalkinnon ehdokkaaksi. Calleja siirtyi kirjastonhoitajaksi saadakseen olla lähempänä suurta rakkauttaan eli kirjoja. Vuonna 2020 hän jäi vapaaksi kirjoittajaksi.

Calleja sai Euroopan unionin kirjallisuuspalkinnon vuonna 2021 novellikokoelmastaan *Kissirtu kullimkien* (Olet tuhonnut kaiken).

## Lähteet
Symmetrinen lupoidi onykodystrofia

**Symmetrinen lupoidi onykodystrofia** (SLO) on melko harvinainen autoimmuunisairaus, joka vaurioittaa koira kynsiä. Kynnet vaurioituvat, tulehtuvat ja irtoavat. Syy sairauden puhkeamiseen ei ole tiedossa, mutta taustalla vaikuttaa olevan perinnöllinen taipumus.

Oireet alkavat äkillisesti yhdestä kynnestä, mutta vauriot leviävät jokaiseen tassuun 2–9 viikon kuluessa ensimmäisistä oireista. Oireet alkavat usein koiran aikuisiällä. Kynnen sarveinen irtoaa itsekseen tai jää osittain kiinni kynnen tyveen, mikä aiheuttaa kipua. Kynnen ydin jää paljaaksi ja on usein arka ja myös kynsivallit voivat tulehtua. Parantuessaan kynsi kasvaa hitaasti. Suomalainen Hannes Lohen tutkimusryhmä tutkii tautiin vaikuttavia geenejä osana koirien geenitutkimusta Helsingin yliopistossa ja Folkhälsanin tutkimuskeskuksessa.

Hoito sisältää kivunlievityksen ja jo irronneita kynsiä poistetaan anestesiassa. Valtaosalle aloitetaan lääkehoito sairauteen. Vaurioituneiden alueiden hygieniasta on tärkeää huolehtia mahdollisimman hyvin. Joillain koirilla saattaa olla taustalla ruoka-aineallergiaan liittyvä mahdollisuus, joten eliminaatiodieetti saattaa tulla kyseeseen. Sairauden ennuste vaihtelee. Osalla koirista SLO-sairaus saadaan parannettua, mutta osalla kynsiä ei saada palautumaan normaaleiksi, joten tulee tyytyä tilanteeseen, missä koiran kynsiin ei liity kipua.

Tietyillä koiraroduilla sairautta esiintyy merkittävästi enemmän kuin toisilla ja SLO:lla on todennäköisesti perinnöllinen taipumus. Sairaudelle alttiita rotuja ovat muun muassa partacollie, englanninsetteri ja gordoninsetteri.

## Katso myös

* Sebaceous adenitis
* Koiran atopia
* Uveodermatologinen oireyhtymä
* Koiran kilpirauhasen vajaatoiminta
* Koiran Addisonin tauti
* Koiran krooninen tulehduksellinen suolistosairaus

## Lähteet
Gustaf Adolf Wetterstrand

**Gustaf Adolf Wetterstrand** (27. huhtikuuta 1874 Tampere – 17. marraskuuta 1959 Helsinki) oli suomalainen lääkäri ja valokuvaaja.

Wetterstrandin vanhemmat olivat konttoripäällikkö Gustaf Wilhelm Wetterstrand ja Nikolava Katarina Strömqvist. Hän pääsi ylioppilaaksi 1892 (Nya svenska läroverket i Helsingfors) ja valmistui Helsingin yliopistosta lääketieteen kandidaatiksi 1896, lääketieteen lisensiaatiksi 1900 ja lääketieteen ja kirurgian tohtoriksi 1912. Wetterstrand teki opintomatkoja Berliniin ja Tukholmaan.

Wetterstrand oli kunnanlääkärinä Pälkäneellä 1901–1905. Hän oli apulaislääkärinä Helsingin kirurgisessa sairaalassa 1906–1909 ja Marian sairaalassa 1909–1918. Wetterstrand oli Marian sairaalassa kirurgisen osaston alilääkärinä 1919–1920 ja sairaalan röntgenosaston johtajana 1912–1920.Helsingin Diakonissalaitoksen röntgenosaston johtajana hän oli vuodesta 1920. Hän toimi myös yksityislääkärinä Helsingissä. Wetterstrand oli Pohjoismaisen Radiologisen Yhdistyksen ja Suomen Radiologiyhdistyksen jäsen ja Acta radiologican toimittaja.

Wetterstrand avasi yhdessä ensimmäisenä naisena Suomessa lääketieteen ja kirurgian tohtoriksi väitelleen Karolina Eskelinin kanssa vuonna 1907 Pietarinkatu 24:ssä sairaalan, jossa oli 17 sairaansijaa. Sairaala siirtyi vuonna 1919 uusille omistajille ja se tunnettiin vuodesta 1920 nimellä Sanitas.

Wetterstand harrasti valokuvausta ja hän oli Amatörfotografklubben i Helsingforsin jäsen vuodesta 1908 sekä puheenjohtaja 1917–1918 ja uudelleen vuodesta 1920. 

Wetterstrand oli naimisissa 1897–1954 Ester Johanna Fagerströmin (1874–1954) kanssa.

## Julkaisuja
* *Bidrag till kännedomen om de perforerade mag- och duodenalsåren*, Helsingin yliopiston väitöskirja.  G.A. Wetterstrand, Helsingfors 1912

## Lähteet

## Aiheesta muualla
* Gustaf Adolf Wetterstrandin valokuvia Finnassa
Suomalainen Teologinen Kirjallisuusseura

**Suomalainen Teologinen Kirjallisuusseura** (lyh. **STKS**) on suomalainen vuonna 1891 perustettu teologinen tiedeyhdistys, jonka tarkoitus on edistää teologista tutkimusta ja julkaista alan kirjallisuutta. Seuran julkaisutoiminnan painopiste on systemaattisessa ja käytännöllisessä teologiassa. 

Jaakko Päivärinta esitti Lappeenrannan pappeinkokouksessa vuonna 1887 teologisen kirjallisuusseuran ja kirkkohistoriallisen seuran perustamista. Molempien seurojen perustamiseen liittyi kirkollisia uudistuspyrkimyksiä ja perustajien halu toteuttaa fennomaanisia uudistuksia kirkon sisällä. Kirjallisuusseuran tarkoituksena oli vastata kirkollisten kirjojen kustantamisesta, kun taas kirkkohistoriallinen seura keskittyi lähteiden keräämiseen. Päivärinta esitti ajatuksensa seuraavan kerran 1889, mutta molempien seurojen perustaminen viivästyi vuoteen 1891 jolloin senaatti vahvisti niiden säännöt. Kirjallisuusseuran sijaintipaikaksi valittiin Kuopio.

Teologinen kirjallissuusseura on Tieteellisten seurain valtuuskunnan ja Suomen tiedekustantajien liiton jäsen. Seura toimii myös Helsingin yliopiston teologisen tiedekunnan yhteistyökumppanina.

Seuran julkaisutoimintaan sisältyy teologisia tutkimuksia ja klassikkoteosten käännöksiä. Sen vuosittainen julkaisumäärä on noin 2–4 julkaisua. Seura on järjestänyt vuosittaisia symposiumeja ja osallistunut valtakunnallisten teologian ja uskonnontutkimusten päivien järjestämiseen. Seura julkaisee tieteellistä julkaisusarjaa nimeltä Suomalaisen Teologisen Kirjallisuusseuran julkaisuja. Vuonna 2021 yli 140 seuran julkaisemaa teosta liitettiin Kansalliskirjaston digipalveluun vapaasti saataville. 

Seuran jäsenmäärä on yli 400 henkeä.

## Lähteet

## Kirjallisuutta
*
Helge Hindström

**Helge Richard Hindström** (28. huhtikuuta 1889 Helsinki – 9. toukokuuta 1967) oli suomalainen diplomi-insinööri, tykistökapteeni ja shakinpelaaja.

Hindström kävi koulunsa Pietarissa ja hän suoritti insinööritutkinnon Saksassa Karlsruhen teknillisessä korkeakoulussa. Palattuaan Suomeen Hindström oli ensin Keskusosuuskunta Laborin palveluksessa ja vuodesta 1926 alkaen hän oli osastopäällikkönä Insinööritoimisti Sandman & Co:ssa.

Hindström asui Kauniaisissa ja oli siellä muun muassa kauppalanhallituksen jäsenenä 1931–1967, VPK:n puheenjohtajana ja kunnallisena palopäällikkönä. Hindström liittyi Helsingin suojeluskunnan kenttätykistöpatteriin 1919 ja toimi aluksi patterinpäällikkönä ja vuodesta 1931 tykistösuojeluskunnan paikallispäällikkönä sekä vuodesta 1937 rykmentinkomentajan virkaasemassa. Hindström suoritti suojeluskuntaupseeritutkinnon 1922 ja reserviupseeritutkinnon 1935 ja hänet ylennettiin reservin luutnantiksi 1938.

Hindström oli mukana perustamassa Suomen Shakkiliittoa ja hän oli viisi vuotta liiton hallituksen jäsenenä ja tästä ajasta liiton puheenjohtajana 1929–1930. Hän oli myös shakkiosaston toimittajana Veckans Kronika- ja Finlands Schack-lehdissä sekä vuodesta 1929 Hufvudstadsbladetissa. Hindström oli ensi kerran mukana shakkiturnauksissa vuonna 1911 Englannissa Sheffieldin kaupungin edustajana ja vuonna 1913 hän kuului jäsenenä Karlsruhen shakkiklubiin. Helsingin Shakkiklubin jäsenenä Hindström oli vuodesta 1919 ja hän toimi klubin kirjastonhoitajana, sihteerinä ja puheenjohtajana 1927–1928. Vuonna 1936 hänestä tuli klubin kunniapuheenjohtaja. Hindström edusti klubia useissa turnauksissa muun muassa Tallinnassa. Hän järjesti useita tehtäväturnauksia ja oli vuodesta 1935 Suomen Tehtäväniekkain jäsenenä.

Helge Hindströmin puolison Brita Hindströmin mukaan on nimetty Kauniaisissa Britankuja - Britagränden. Kuja vie heidän vanhalle huvilalleen. 

## Julkaisuja
* *Suomen shakki - Finlands schack. 2*; toim. Helge Hindström ym. Taito, Helsinki 1925
* *Helsingin suojeluskuntatykistö 1919-1941 (-1944)*. Helsingin suojeluskunta, Helsinki 1964

## Lähteet
Schering Rosenhane (1754–1812)

**Schering Rosenhane** (1754–1812) oli ruotsalainen virkamies ja historioitsija. Hän oli ensin kabinettisihteeri, sitten valtiosihteeri. Hän julkaisi historiaa käsitteleviä teoksia, muun muassa *Svea Rikes konungalängd* (1789) ja *Afhandling om Svea Rikes Råd* (1790).

## Lähteet
Portugalin kansanäänestys 2007

**Portugalissa järjestettiin kansanäänestys abortin** saamisen helpottamista 11. helmikuuta 2007.

## Tausta

Portugalin pääministeri José Sócrates oli luvannut vaalikampanjassaan kansanäänestyksen järjestämisen abortista.

Lokakuussa 2006 maan parlamentti hyväksyi kansanäänestyksessä esitettävän kysymyksen, joka oli seuraava:Concorda com a despenalização da interrupção voluntária da gravidez, se realizada, por opção da mulher, nas 10 primeiras semanas, em estabelecimento de saúde legalmente autorizado?

## Tulokset

Kansanäänestyksen äänestysaktivisuus jäi alle 50 %, eikä se sen puolesta ollut sitova. Pääministeri Socrates kuitenkin sanoi, että aikoo toteuttaa lakimuutoksen tästä huolimatta. Portugalin presidentti Aníbal Cavaco Silva vahvisti kansanäänestyksen mukaisien lakimuutoksen 10. huhtikuuta 2007.

## Lähteet
Oswald Heribert Beckman

**Oswald Heribert Beckman** (syntyjään **Bäckman**; 15. kesäkuuta 1851 Jalasjärvi – 28. marraskuuta 1924 Glendale, Kalifornia, Yhdysvallat) oli amerikansuomalainen lääkäri. Hän oli ensimmäinen Amerikassa lääkärintutkinnon suorittanut suomalainen.

Beckmanin isä oli Jalasjärven seurakunnan pappi Knut Adolf Bäckman ja äiti Amanda Olivia Ammondt. Hän kävi lukiota Tampereella, mutta vanhempiensa kuoltua vuonna 1868 hän meni ensin Turkuun apteekkarin oppipojaksi ja lähti sitten merille. Saavuttuaan New Yorkiin vuonna 1870 hän jätti laivan. Hän purjehti amerikkalaisissa rannikkolaivoissa vuoteen 1874 asti, pääsi sairaanhoitajaksi episkopaalikirkon sairaalaan Philadelphiassa, opiskeli englantia, ja suoritti lopulta lääketieteen tohtorin tutkinnon Jefferson Medical Collegessa (nykyään Thomas Jefferson University) 1884. 

Beckman harjoitti lääkärin ammattia aluksi Clarksborossa, New Jerseyssä. Sieltä hän palasi takaisin Philadelphiaan, jossa hän toimi lääkärinä yhdeksän vuotta, ja kävi sieltä myös suomalaissiirtolaisten luona Pohjois-Michiganissa. Vuonna 1895 Beckman muutti Astoriaan, Oregoniin, sikäläisten suomalaissiirtolaisten lääkäriksi. Hän meni toisen kerran naimisiin suomalaisen sairaanhoitajan kanssa, ja tästä liitosta syntyi kolme lasta.  Vuonna 1907 hän muutti San Franciscoon. San Franciscon maanjäristyksen jälkeen hän muutti suomalaissiirtolaisten luokse Fort Braggiin ja rakennutti kaupunkiin sairaalan. Vuonna 1911 hän muutti Glendaleen. Siellä hän sai aivohalvauksen, josta ei koskaan toipunut. 

Beckman oli muun muassa American Medical Associationin sekä Oregonin ja Kalifornian lääkäriseurojen jäsen. Hän oli myös Suomen Lääkäriseuran kunniajäsen. Beckman vieraili Suomessa vuonna 1898, ja tapasi tuolloin Helsingin johtavia lääkäreitä.

## Tieteellisiä julkaisuja
*Beckman O. H. *[https://pubmed.ncbi.nlm.nih.gov/18737166/ Abortion, and some suggestions how to lessen criminal abortions.]* Cal State J Med. 1916 Nov;14(11):447-50.

## Lähteet
Anna J. Cooper

**Anna Julia Cooper** (o.s. **Haywood**, 10. elokuuta 1858 – 27. helmikuuta 1964) oli Yhdysvalloissa syntynyt afroamerikkalainen kirjailija, opettaja, sosiologi ja aktivisti. Hän on historian neljäs afroamerikkalainen nainen, joka on saanut tohtorintutkinnon.

Cooper syntyi vuonna 1858 Raleighissa, Pohjois-Carolinassa, jossa hänen äitinsä Hannah Haywood oli orjatyössä. Hänen isänsä uskotaan olevan Hannahin orjaisäntä Fabius J. Haywood tai tämän veli George. Cooper aloitti koulutuksen Raleighissa, St. Augustinen koulussa ollessaan yhdeksänvuotias. Ollessaan 11-vuotias Cooper sai 100 dollarin arvoisen stipendin kielten- ja matematiikantaitojensa ansiosta. Hän oli koulunsa ensimmäinen nainen, joka pääsi opiskelemaan kreikkaa.

Silloinen Anna Haywood meni naimisiin St. Augustinen teologian opettajan, George A. J. Cooperin kanssa vuonna 1877. George Cooper kuoli vain kaksi vuotta myöhemmin vuonna 1879. Tämän jälkeen Cooper jatkoi opintojaan Oberlin Collegessa Ohiossa, josta hän valmistui vuonna 1887 matematiikan maisterina.

Cooper julkaisi ensimmäisen kirjansa, nimeltään *A Voice from the South by a Black Woman of the South* vuonna 1892. Cooperin omien sanojen mukaan kyseinen kirja kertoo etelävaltioissa asuvien tummaihoisten naisten tuskasta ja historiasta. Hän oli mukana perustamassa myös useita järjestöjä tummaihoisten oikeuksien puolesta.

Cooper jatkoi opintojaan Columbian yliopistossa vuonna 1911, mutta joutui lykkäämään opintojaan veljensä kuoltua vuonna 1915, jolloin hän joutui huolehtimaan tämän lapsenlapsista. Hän jatkoi vuonna 1924 Pariisin yliopistossa Ranskassa, josta hän sai tohtorintutkinnon 67 vuoden iässä vuonna 1925. Hän toimi opettajana Frelinghuysenin yliopistossa vuoteen 1930, ja rekisterinpitäjänä koulun sulkemiseen asti vuonna 1950.

Cooper kuoli nukkuessaan 105 vuoden iässä 27. helmikuuta 1964. Hänet on haudattu aviomiehensä viereen Raleighiin.

## Lähteet
Kentuckyn kansanäänestys abortista 2022

**[[Kentucky|Kentuckyssa]] järjestettiin kansanäänestys abortista** vuoden 2022 välivaalien yhteydessä, jossa pyrittiin muuttamaan osavaltion perustuslakia siten, että abortti olisi kielletty sen nojalla. Ehdotus kaatui enemmistön vastustukseen.

## Tausta ja kampanjointi
Yhdysvaltain korkeimman oikeuden annettua päätöksensä ''Dobbs vastaan Jackson Women’s Health Organization'' -tapauksessa, joka pyörsi oikeuden aborttiin koko maan tasolla. Monissa osavaltioissa säädettiin jo ennen korkeimman oikeuden päätöstä ns. liipaisinlakeja, joiden nojalla oikeutta aborttiin rajoitettaisiin, päätöksen mentyä läpi tai esim. kuvernöörin allekirjoituksella. Kentuckyssa aborttikielto astui voimaan saman tien kokrkeimman oikeuden päätöksen antamisen jälkeen.

Kansanäänestyksessä äänestäjille esitettiin seuraava kysymys:Are you in favor of amending the Constitution of Kentucky by creating a new Section of the Constitution to be numbered Section 26A to state as follows: To protect human life, nothing in this Constitution shall be construed to secure or protect a right to abortion or require the funding of abortion?Kentuckyn osavaltion lainsäädäntöelin sääti lain perustuslain muutoksesta maaliskuussa 2021. Ehdotuksen kannattajien kampanja kulki nimellä *Yes for Life*, kun taas sen vastustajien kampanja oli nimeltään *Protect Kentucky Access*.

## Tulokset

## Lähteet
Albanian parlamenttivaalit 1987

**Albanian parlamenttivaalit 1987** toimitettiin Albaniassa helmikuun ensimmäisenä päivänä 1987. Vaaleissa valittiin 250 edustajaa Albanian parlamenttiin nelivuotiskaudelle. Äänestäminen ei ollut pakollista, mutta tilaston mukaan jokainen äänioikeutettu äänesti, mutta yksi ääni hylättiin. Koska Albaniassa oli tuolloin yksipuoluejärjestelmä, Albanian demokraattinen rintama sai kaikki 250 paikkaa sekä jokaisen äänen. Parlamenttiin valittiin 73 naista.

Vaalit olivat viimeiset ennen monipuoluejärjestelmää; seuraavissa vaaleissa parlamentissa oli neljä puoluetta edustettuna.

## Lähteet
Gustaf Pihlgren

**Gustaf Teofil Pihlgren** (s. 29. huhtikuuta 1879 Markaryd, Ruotsi – 4. syyskuuta 1949 Toijala) oli ruotsalaissyntyinen, Suomeen muuttanut tehtailija ja Toijalassa toimivan kangaspuita ja kudontavälineitä valmistavan Toika Oy:n perustaja. Yritys toimi Kauhava Vävskedsfabrik nimisenä vuoteen 1920 saakka ja sen jälkeen nimellä Toijalan Kaidetehdas vuoteen 1987. Tämän jälkeen yrityksen nimi lyhennettiin Toijalan kaiteeksi, ja edelleen Toikaksi.

Pihlgrenin esi-isät olivat jo neljässä sukupolvessa harjoittaneet kaideteollisuutta Ruotsissa. Hän sai kotonaan perusteellisen ammattiopetuksen alalle ja muutti jo nuorena Suomeen. Vuonna 1898 Pihlgren perusti sitten kaidetehtaan Kauhavalle. Tehtaassa alettiin ensimmäisenä Suomessa valmistaa koneellisesti kudontakaiteita, jotka aiemmin oli tehty käsityönä.  Kun tehtaan tuotteiden menekki kasvoi Pihlgren siirsi tehtaan vuonna 1920 Toijalaan ja samalla tuotevalikoimaa laajennettiin käsittämään kaikki tärkeimmät kudontavälineet. Pihlgren toimi tehtaansa johtajana vuoteen 1942 asti.

Toisen maailmansodan jälkeen tehtaassa aloitettiin myös kangaspuiden valmistus. 1960-luvulla Toika aloitti viennin muun muassa Yhdysvaltoihin. 1970-luvulla kangaspuutuotanto laajeni ja mallisto kehittyi. Toika piti ulkomaisille kutojille suunnattuja kudontakursseja ja alkoi julkaista *Loimien lomassa*-nimistä lehteä. 1980-luvulla Toika kehitti tietokoneohjatut kangaspuut ja paineilmatoimiset kangaspuut ja 1990-luvulla valmistusohjelmaan tulivat salonkikangaspuut sekä tuotevalikoimaan lisättiin käsityölangat. 

## Lähteet

## Aiheesta muualla
* Toika Oy:n kotisivut
Albanian parlamenttivaalit 1982

**Albanian parlamenttivaalit 1982** toimitettiin Albaniassa 14. marraskuuta 1982. Vaaleissa valittiin Albanian parlamenttiin 250 edustajaa nelivuotiskaudelle. Vaikkei äänestäminen ollut pakollista, jokainen äänioikeutettu äänesti tilaston mukaan. Hylättyjä ääniä oli yhdeksän. Koska maa oli tuolloin yksipuoluejärjestelmä, demokraattinen rintama sai kaikki 250 paikkaa sekä jokaisen äänen. Valituista 76 oli naisia.

## Lähteet
Albanian parlamenttivaalit 1978

**Albanian parlamenttivaalit 1978** toimitettiin Albaniassa 12. marraskuuta 1978. Vaaleissa valittiin 250 edustajaa Albanian parlamenttiin nelivuotiskaudelle. Jokaisella 18 vuotta täyttäneellä oli vaalissa äänioikeus, muttei äänestysvelvollisuutta. Tilaston mukaan äänioikeutetuista kaikki paitsi yksi äänesti, ja kolme ääntä hylättiin. Demokraattinen rintama sai kaikki paikat ja äänet, sillä jokaisen ehdokkaan oli oltava kyseisen puolueen jäsen. Parlamenttiin valittiin 81 naista.

## Lähteet
Nyaradzayi Gumbonzvanda

**Nyaradzayi Gumbonzvanda** on zimbabwelainen ihmisoikeusjuristi. Hän on keskittynyt naisten oikeuksiin. Vuosina 2007–2016 Gumbonzvanda toimi nuorten naisten kristillisen yhdistyksen (YWCA) pääsihteerinä  ja vuodesta 2024 hän on toiminut UN Womenin apulaispääsihteerinä.

## Koulutus
Gumbonzvanda suoritti  oikeustieteen kandidaatin tutkinnon Zimbabwen yliopistossa . Tämän jälkeen hän suoritti jatko-opintoja Uppsalan yliopistosta jonka jälkeen hän valmistui oikeustieteen maisteriksi yliopistosta Etelä-Afrikassa. Hänelle on myönnetty kunniatohtorin arvo oikeustieteestä Massachusettsin yliopistosta.

## Ura
Vuosina 1995 - 1997 Gumbonzvanda työskenteli Zimbabwen naisten lakimiesliiton ensimmäisenä koordinaattorina. Vuosina 1998 - 2001 hän työskenteli lasten järjestö Unicefilla aihealueenaan Liberian ihmisoikeudet. Tämän jälkeen hän työskenteli vuoteen 2007 Yhdistyneiden kansakuntien naisten kehitysohjelman Unifemin alueellisena johtajana. Vuonna 2006 hän perusti Rozaria Memorial Trust -järjestön, joka edistää köyhien alueiden naisten terveydenhuoltoa, koulutusta ja työskentelymahdollisuuksia. Hän toimii järjestön puheenjohtajana. Vuosina 2007–2016 Gumbonzvanda toimi nuorten naisten kristillisen yhdistyksen (YWCA) pääsihteerinä  sekä vuosina 2014 - 2022 hyvän tahdon lähettiläänä Afrikan unionin lapsiavioliiton lopettamiseen pyrkivässä kampanjassa. Vuodesta 2024 hän on toiminut UN Womenin apulaispääsihteerinä vastuaalueenaan normatiivinen tuki, koordinointi ja ohjelmien tulokset.

## Tunnustukset
* 2011 Zimbabwen naisten lakimiesliiton jakama ihmisoikeuksien puolustajien -palkinto
* 2021 Hillary Rodham Clinton Award
* kunniatohtorin arvo Massachusettsin yliopistosta

## Lähteet
Rhoda Elizabeth Waterman White

**Rhoda Elizabeth Waterman White** (10. maaliskuuta 1815 – 6. tammikuuta 1898) oli yhdysvaltalainen kirjailija. Hänen tuotantoaan julkaistiin miespuolisen salanimen alla, **Uncle Ben of Rouses Point** (Rouses Pointin Ben-setä).

Rhoda Waterman syntyi 10. maaliskuuta 1815 Binghamtonissa, New Yorkissa. Hänen isänsä oli lakimies ja poliitikko Thomas G. Waterman ja äitinsä Pamela Whitney Waterman. Hänen perheensä oli episkopaalinen, mutta vuonna 1834 hän meni naimisiin irlantilaisen katolisen lakimiehen James W. Whiten kanssa, josta tuli myöhemmin New Yorkin korkeimman oikeuden tuomari. Vuonna 1837 Rhoda kääntyi itsekin katoliseksi.

Whiten varhaisin fiktiotuotanto kirjoitettiin "Uncle Ben" -salanimen alla. Häntä kuvattiin "kuivaksi vanhaksi poikamieheksi". Tähän tuotantoon kuuluvat romaani *Jane Arlington* (1859), eli tarina hyvätapaisen ja moraalisesti hyveellisen orpolapsen uuratuksesta, ja *Portraits of My Married Friends*, eli kuuden humoristisen kuvauksen sarja avioelämästä. Erästä Uncle Benin romaania *The Buccaneer of Lake Champlain* (1854) ei olla löydetty.

Hänen teoksensa *Memoir and Letters of Jenny C. White Del Bal* (1868) kertoo hänen kuolleen tyttärensä elämästä sisältäen hänen tyttärensä kirjeitä, joissa kuvaillaan elämää Panamassa Tomás Cipriano de Mosqueran vallan alaisena.

White oli Yhdysvaltojen ensimmäisen naisen Mary Todd Lincolnin ystävä ja kirjeenvaihtotoveri.

Rhoda Waterman White kuoli 6. tammikuuta 1898 New Yorkissa.

## Teokset
* *Jane Arlington; or, The Defrauded Heiress: A Tale of Lake Champlain* (1853)
* *The Buccaneer of Lake Champlain* (1854)
* *Portraits of My Married Friends; or, A Peep into Hymen's Kingdom* (1858)
* *Mary Staunton; or, The Pupils of Marvel Hall* (1860)
* *Memoir and Letters of Jenny C. White Del Bal* (1868)
* *From Infancy to Womanhood: A Book of Instruction or Young Mothers* (1881)
* *What Will the World Say? An American Tale of Real Life* (1885)

## Lähteet
Dropout

**Dropout** (tyyliltään **Dropout.tv**, **DROPOUT** tai **:DROPOUT**) on yhdysvaltalainen samannimisen tuotantoyhtiön omistama suoratoistopalvelu. Dropout aloitti Yhdysvalloissa toimintansa 26. syyskuuta 2018 lanseeraamalla verkkoversion sekä mobiilisovelluksen Androidille ja iOSille. Nykyään palvelu on saatavilla maailmanlaajuisesti.

Dropout tuottaa oman sisältönsä, eikä näytä mainoksia. Palvelun sisältö koostuu suurimmaksi osaksi improvisoidusta komediasta sekä livepelaamisesta. Suosituimpiin ohjelmiin kuuluvat mm. *Dimension 20*,  Brennan Lee Mulliganin vetämä Dungeons & Dragons roolipeli sekä *Game Changer*, Sam Reichin juontama alituisesti muuttuva kilpailuohjelma.

## Ohjelmat

### Nykyiset ja tulevat

### Päättyneet

## Lähteet
Żabbar

**Żabbar** () on kaupunki Maltalla. Sen asukasluku oli 17&nbsp;148 väestönlaskennassa vuonna 2021, jolloin se oli maan kuudenneksi suurin kaupunki. Se sijaitsee Maltan saaren kaakkoisosassa.

Żabbar oli alun perin osa Żejtunia, mutta siitä tuli oma alueensa vuonna 1615. Muodollisen kaupungin statuksen se sai vuonna 1797.

## Lähteet

## Aiheesta muualla
Anni Laukka

**Anni Laukka** (s. 9. maaliskuuta 1982) on suomalainen kuvanveistäjä, varjoveistosten tekijä, taidegraafikko ja valokuvaaja.

Laukka käyttää teoksissaan varjoa, joka piirtää kuvia. Varjojen pariin hän päätyi jo opiskellessaan. Teosten kuljettaminen on hankalaa, koska ne kootaan paikan päällä. Osa uudemmista teoksista on tehty metallista.
Laukan teoksissa sekalainen materiaali heittää seinälle ihmisiä esittäviä varjokuvia.
Materiaalit, joista varjoveistos muodostuu, liittyvät usein seinälle heijastuvaan varjokuvaan. Ne voivat olla eri paikoista kerättyjä rannekelloja, kosmetiikkatuotteita tai Ukrainan pommitetuista taloista kerättyjä leluja.  

Teoksen lähtökohtana on usein valokuva, jonka avulla kuvaa aletaan koota.
Rakennusmateriaalina on jonkinasteista romua, joka samalla kommentoi kuluttumista, saavutusten mittailua ja suoritusten vertailua. Kritiikin sijaan Laukka pyrkii näkemään asiat kanssaihmisen näkökulmasta. On kommentoitu, ettei teosten kritiikki tarjoa uutta esimerkiksi sosiaalisen median suhteen, joskin toteutus on poikkeva. Seinälle heijastuvia maailmojen suhteen Laukan teoksia on verrattu muun muassa Jaakko Niemelän teoksiin.

Laukka valmistui vuonna 2020 Pietarsaaresta Novian ammattikorkeakoulun kuvataiteen koulutusohjelmasta. Hänellä on ollut näyttely Kuopion taidemuseossa ja K. H. Renlundin museossa. Hänen töitään on ollut mukana myös valotaiteen näyttelyissä eri museoissa. Laukan teoksia on Turun ja Kuopion taidemuseoiden kokoelmissa.

## Lähteet

## Aiheesta muualla
* Anni Laukan verkkosivut

__NOTOC__
Katri Pynnöniemi

**Katri Pynnöniemi** (s. 1975 Forssa) on suomalainen yhteiskuntatieteilijä, joka on vuodesta 2017 lähtien toiminut Helsingin yliopiston ja Maanpuolustuskorkeakoulun vakinaistamispolulla olevana Venäjän turvallisuuspolitiikan apulaisprofessorina (elokuu 2017 – joulukuu 2025).
 
Pynnöniemi tuli ylioppilaaksi Linikkalan lukiosta (1994). Hän valmistui yhteiskuntieteen tohtoriksi Tampereen yliopistolta (2008). Hänen englanninkielinen, Venäjän liikennepolitiikkaa käsittelevä väitöskirjansa oli otsikoitu *New road, new life, new Russia : international transport corridors at the conjunction of geography and politics in Russia*. 

Väitöskirjansa jälkeen hän työskenteli noin 15 vuotta tutkijana Ulkopoliittisessa instituutissa. Pynnöniemen tutkimustyö paneutui laaja-alaisesti järjestelmän muutokseen Venäjällä, Venäjän ja EU:n suhteisiin sekä Venäjän ulkopolitiikkaan.

## Teoksia

* 
* 

* Nexus of patriotism and militarism in Russia (2021)
* Ilmari Susiluodon suuruuden laskuoppi (2020)
* The security strategies of the US, China, Russia and the EU (2018)
* Fog of Falsehood (2016)
* Security in the Baltic sea region (2016)
* Neighbouring an unpredictable Russia (2016)
* Venäjän muuttuva rooli Suomen lähialueilla (2016)
* Venäjän sotilasdoktriinit vertailussa (2015)
* Zugzwang in slow motion? (2015)
* The Eurasian Economic Union (2014)
* Russian critical infrastructures (2012)
* Russia and Europe (2010)
* The political constraints on Russia's economic development (2010)
* 
* International transport corridors at the conjunction of geography and politics in Russia (2005)
* Russian foreign policy think tanks in 2002 (2003)
* Beyond the garden ring (2002)

## Lähteet

## Aiheesta muualla
* Katri Pynnöniemi. University of Helsinki, Aleksanteri institute. Doctor of Social Sciences  (researchgate.net)
* Katri Pynnöniemen julkaisuja Google Scholarin mukaan  (scholar.google.com)
* Ylen Areena: Venäjän sisäinen tilanne puhuttaa (podcast, 30.5.2022, 49 min) (yle.fi)
* 27: Venäjän epävakaus ajaa Suomen Natoon feat. Katri Pynnöniemi ja Jussi Niemeläinen (24.3.2021; 36 min 35 s) (supla.fi)
Albanian parlamenttivaalit 1974

**Albanian parlamenttivaalit 1974** toimitettiin Albaniassa 6. lokakuuta 1974. Vaaleissa valittiin 250 edustajaa Albanian parlamenttiin nelivuotiskaudelle. Vaaleissa äänesti tilaston mukaan jokainen noin 1,2 miljoonasta äänioikeutetusta, vaikkei äänestäminen ollut pakollista. Kaksi ääntä hylättiin. Koska Albaniassa oli vaalien aikaan yksipuoluejärjestelmä, jokainen valittu edusti demokraattista rintamaa. Valituista 83 oli naisia.

## Lähteet
Albanian parlamenttivaalit 1970

**Albanian parlamenttivaalit 1970** toimitettiin Albaniassa 20. syyskuuta 1970. Vaaleissa valittiin 264 edustajaa nelivuotiskaudelle Albanian parlamenttiin. Jokainen valittu edusti demokraattista rintamaa, sillä maassa oli tuolloin yksipuoluejärjestelmä. Tilaston mukaan jokainen noin 1,1 miljoonasta äänioikeutetusta äänesti, eikä yhtäkään ääntä hylätty. Valituista 72 oli naisia.

## Lähteet
Äiti Teresan naisten yliopisto

**Äiti Teresan naisten yliopisto** (, ) on Tamil Nadun osavaltiossa Kodaikanalissa sijaitseva yliopisto. Sekä opiskelijat että henkilökunta ovat yksinomaan naisia. Se perustettiin vuonna 1984 Tamil Nadun hallinnon määräyksellä edistämään nuorten tyttöjen korkeakouluttautumista. Yliopisto on nimetty katolilaisen pyhimyksen Äiti Teresan mukaan.

Yliopiston kanslerina toimii automaattisesti Tamil Nadun kuvernööri, joka on kaikkien muidenkin osavaltioiden julkisten yliopistojen kansleri. Kansleri nimittää yliopiston varakanslerin. Tammikuussa 2023 tähän virkaan nimitettiin K. Kala.

Yliopistossa on 16 yksikköä ():

* bioteknologia
* kemia
* kauppatieteet
* tietojenkäsittelytiede
* pedagogiikka
* englannin kieli
* historia ja turismi
* kotitalous
* kirjastoala
* hallintotiede
* matematiikka
* fysiikka
* sosiologia
* tamilin kieli
* visuaalinen viestintä
* naisopinnot

## Lähteet
Mosta

**Mosta** () on kunta Maltalla. Sen asukasluku oli 20&nbsp;998 vuonna 2019, ja se oli väkiluvultaan Maltan kolmanneksi suurin kunta St. Paul's Bayn ja Birkirkaran jälkeen.

Mostan yksi merkittävimpiä nähtävyyksiä on rotundallinen kirkko Neitsyt Marian taivaaseenottamisen basilika.

## Lähteet

## Aiheesta muualla
Edith Ballantyne

**Edith Ballantyne** (o.s. *Müller*, (10. joulukuuta 1922 – 25. maaliskuuta 2025) oli tšekkiläissyntyinen kansainvälisen rauhanliikkeen vaikuttaja. Hän oli Kanadan kansalainen.

Edith Müller syntyi Krnovissa Tšekin Sleesiassa . Hänet varttui Tšekkoslovakiassa vuoden 1938 Sudeettikriisiin asti, jonka yhteydessä hänen perheensä pakeni ensin Englantiin sieltä myöhemmin Kanadaan.

Vuonna 1948 hän muutti pysyvästi Geneveen. Ballantyne toimi Naisten kansainvälisen rauhan ja vapauden liiton pääsihteerinä vuosina 1969–1992 ja kansainvälisenä puheenjohtajana vuosina 1992–1998. Hän oli myös Conference of NGOs:n puheenjohtaja vuosina 1976–1982. Ballantyne on usein työskennellyt YK:n konferensseissa aseriisuntaa, rasismia, naisasiaa, ihmisoikeuksia ja ympäristöä koskeneiden asioiden parissa. Hänelle myönnettiin Gandhi-rauhanpalkinto vuonna 1995.

Ballantynella oli neljä lasta.

## Lähteet
Hanna-Mari Lehtonen

**Hanna-Mari Lehtonen ** on suomalainen kapellimestari. 

Lehtonen valmistui musiikkipedagogiksi Pirkanmaan Ammattikorkeakoulusta 2005 pääaineenaan trumpetti ja kapellimestariksi Sibelius-Akatemian musiikinjohdon koulutusohjelmasta 2018. Lehtonen työskentelee Riihimäen musiikkiopistossa yhteismusisoinnin vastuuopettajana ja opettaa  orkestereita Suomen musiikkioppilaitoskentän ensimmäisessä kapellimestarivirassa

Lehtonen on säveltänyt ja sovittanut musiikkia erilaisille kokoonpainoille alkeissoittajista ammattilaisiin. Hän kustantaa musiikkia toiminimellään Pink Baton Productions ja hänen musiikkiaan kustantaa myös amerikkalainen Leading Tones Music LCC.

Lehtosen sävellys *Through the Forest* tuli toiseksi Arizonan osavaltionyliopiston sävellyskilpailussa vuonna 2019.

## Lähteet
Scarlett Curtis

**Scarlett Curtis** (s. 1995) on englantilainen kirjailija, aktivisti ja journalisti. Hän on julkaissut kaksi Sunday Times bestselleriä ja on yksi aktivisti kollektiivi *The Pink Protestin* perustajista.

Curtisin äiti on juontaja Emma Freud ja isänsä on käsikirjoittaja Richard Curtis. Curtisin isoisoisoisä on Sigmund Freud. Vuonna 2003 Curtisilla oli pieni roli hänen isänsä elokuvassa Rakkautta vain.

Curtisin kirjoituksia on julkaistu muun muassa *[[The Guardian|The Guardianissa]], [[The Daily Telegraph|The Telegraphissa]], [[The Times|The Timesissa]],* ja *[[Vogue|Voguessa]]*. Hän on oli *The Sunday Timesin* "Gen Z" kolumnisti vuodesta 2016 vuoteen 2018. Siihen liittyen hänen työhönsä kuului television katsominen, googlettelu ja podcastien kuuntelu. 

Vuonna 2017 Curtis oli mukana perustamassa *The Pink Protest* feminstiaktivistien kollektiivia, jonka tavoitteena on auttaa nuoria vaikuttamaan asioihin. Kollektiivi on muun muassa ollut mukana kampanjoissa, jotka ovat johtaneet kahden lain muuttumiseen. Ennen kollektiivin perustamista hän oli vuoden töissä Global CItizenissä ja hän oli 18 kuukautta YK:n *The Global Goals* -kampanjan somevastaavana.

Vuonna 2018 Curtis julkaisi *Feminists Don't Wear Pink (and other lies)* -nimisen kirjan. Kirja on kokoelma 52 eri naisen kirjoittamia esseitä. Kirja voitti *National Book Awards* -palkinnon vuonna 2018.  Vuonna 2019 hän julkaisi *It's Not OK to Feel Blue (and other lies)* -nimisen kirjan. Kirja on kokoelma yli 60 ihmisen mielenterveyteen liittyvistä kokemuksista. Kirjojan on myyty yli 200000 kappaletta ja ne on julkaistu 12 eri maassa.

Vuonna 2019 Curtis oli yksi BBC:n *100 Women* -listalle valituista naisista.

Vuonna 2019 Curtis sai *Changemaker* -palkinnon, joka annetaan nuorelle aktivistille. Hän on YK:n Yhdistyneen kuningaskunnan naisten edustaja. Vuonna 2020 hän oli yksi *Women's Prize for Fiction* -palkinnon tuomareista.

Vuonna 2023 Curtis debytoi käsikirjoittajana kirjoitettuaan Amazonin *[[The Summer I Turned Pretty]]* -sarjan toisella kaudella. Hän on käsikirjoittajana myös tulevassa *We Were Liars* -sarjassa.

## Lähteet
Andrea Kümin

**Andrea Kümin** (s.29. lokakuuta 1997) on sveitsiläinen kiipeilijä. Vaikein hänen ulkokivillä kiipeämänsä reitti on 8A ja ulkokallioilla hänen vaikein reittinsä on 8c. 

Küminin vanhemmat veivät hänet kiipeämään ennen kuin hän osasi kävellä. Hänen perheensä meni usein lomamatkoilla ulos kiipeämään. Yhdeksänvuotiaana hän osallistui ensimmäiseen kilpailuunsa. Vuonna 2008 hän alkoi osallistua kansallisiin kilpailuihin ja vuonna 2011 hän pääsi Sveitsin kiipeilymaajoukkueeseen.

Kümin on osallistunut kansainvälisiin kilpailuihin vuodesta 2011 lähtien. Vuonna 2016 hän oli nuorten Euroopanmestaruuskisoissa lead-kiipeilyssä omassa ikäluokassaan kolmas. Boulderoinnin maailmanmestaruuskisoissa hän oli kuudes vuonna 2021. Boulderoinnin maailmancupeissa hänen paras sijoituksensa on kolmas Meiringenin osakilpailusta vuodelta 2022.

## Lähteet
Nonoha Kume

**Nonoha Kume** (; s. 2003) on japanilainen kiipeilijä. Hän voitti nuorten maailmanmestaruuden lead-kiipeilyssä omassa ikäluokassaan vuonna 2021 ja vuonna 2022. Vuonna 2023 hän oli lead-kiipeilyn maailmancupin Chamonixin osakilpailussa toinen.

## Lähteet
Hélène Janicot

**Hélène Janicot** (s. 13. joulukuuta 1993) on ranskalainen kiipeilijä, joka on erikoistunut lead-kiipeilyyn. Hän oli kolmas Chamonixin osakilpailussa vuoden 2023 lead-kiipeilyn maailmancupissa. Myös vuosina 2014 ja 2013 hän oli maailmancupin osakilpailussa kolmas. Vuonna 2012 hän voitti maailmancupin Briançonin osakilpailun. Euroopanmestaruuskisoissa hän oli kolmas vuonna 2013. Vuonna 2010 hän voitti nuorten maailmanmestaruuden ja hopeaa maailmancupin Chamonixin osakilpailussa. Vuonna 2009 hän oli nuorten maailmanmestaruuskisoissa toinen ja vuonna 2008 kolmas.

Janicot aloitti kiipeilyn yhdeksänvuotiaana. Kansainvälisiin kilpailuihin hän on osallistunut vuodesta 2008 lähtien.

## Lähteet
Manon Hily

**Manon Hily** (s. 1994) on ranskalainen kiipeilijä, joka on erikoistunut lead-kiipeilyyn. Vuonna 2023 hän voitti Ranskanmestaruuden ja vuonna 2022 hän oli Euroopanmestaruuskisoissa kolmas. Vuonna 2023 hän oli maailmancupin Briançonin osakilpailussa kolmas. Vuonna 2013 hän oli nuorten maailmanmestaruuskisoissa omassa ikäluokassaan kolmas. Euroopan Youth Cupeja hän on voittanut sekä boulderoinnissa, että lead-kiipeilyssä. Vaikein hänen kiipeämänsä reitti on 8c+/9a vaikeustasoinen *Era Vella*.

Hän tekee kiipeilyn ohella myös töitä sairaanhoitajana.

## Lähteet
Ayala Kerem

**Ayala Kerem** (s. 22. syyskuuta 2001) on israelilainen kiipeilijä. Hän on osallistunut kansainvälisiin kilpailuihin vuodesta 2017 lähtien. Boulderoinnin maailmancupeissa hän on yltänyt finaaliin monta kertaa. Hänen paras sijoituksensa on neljäs, jonka hän on saavuttanut kaksi kertaa: Brixenissä vuonna 2023 ja Hachiojissa samana vuonna. Nuorten Euroopanmestaruuskisoissa hän oli vuonna 2019 boulderoinnissa neljäs. Vuoden 2023 maailmanmestaruuskisoissa hän sijoittui boulderoinnissa kymmenenneksi. Vuoden 2023 boulderoinnin maailmancupin Soulin osakilpailussa hän oli karsinnoissa ainoa kaikki viisi karsintareittiä kiivennyt.

## Lähteet
Anastasia Sanders

**Anastasia ”Annie” Sanders** (s. 22. heinäkuuta 2007) on yhdysvaltalainen kiipeilijä. Hän on osallistunut kansainvälisiin kisoihin vuodesta 2021 lähtien.

Vuoden 2021 nuorten maailmanmestaruuskisoissa hän voitti kultaa boulderoinnissa, lead-kiipeilyssä ja yhdistetyssä kiipeilyssä. Samana vuonna hän oli nuorten Yhdysvaltainmestaruuskisoissa boulderoinnissa ja leadissä ensimmäinen ja nopeuskiipeilyssä kolmas. Vuonna 2021 hän myös kiipesi Red River Gorgessa Yhdysvalloissa *Omaha Beach* -nimisen 8b+ vaikeustasoisen reitin ensimmäisellä yrityksellään.

Vuonna 2022 hän voitti Yhdysvaltain mestaruuden boulderoinnissa ja lead-kiipeilyssä. Vuonna 2023 hän voitti maajoukkuekarsintakilpailun saaden paikan Yhdysvaltain kiipeilymaajoukkueeseen. Vuoden 2023 boulderoinnin maailmancupissa hän pääsi finaaliin kaksi kertaa. Hänen sijoituksistaan paras oli neljässija Salt Lake Cityn osakilpailussa.

## Kisojen tuloksia

### Yhdysvaltain mestaruus

### MM-kisat

#### Aikuisten

#### Nuorten

## Lähteet
Pertti Avola

**Pertti Avola** (s. 1955) on suomalainen elokuvakriitikko ja -toimittaja. Hän on aloittanut elokuvakriitikkona 1975 ja kirjoittanut elokuvista ja televisiosarjoista 1980-luvulta asti *[[Iltalehti|Iltalehteen]]* ja *[[Helsingin Sanomat|Helsingin Sanomiin]]*, myöhemmin myös muun muassa *[[Ilta-Sanomat|Ilta-Sanomiin]]*, *[[Aamulehti|Aamulehteen]]* sekä *[[Seura (lehti)|Seuraan]]* ja Otavamedian lehtien *[[Tv-maailma]]*-liitteeseen. Elokuvan ja tv:n lisäksi hänen aihepiireihinsä ovat ajoittain kuuluneet myös populaarimusiikki ja viihdekirjallisuus.

1990-luvulla Avola oli yksi WSOY:n *[[WSOY iso tietosanakirja|Ison tietosanakirjan]]* ja *TOP – koululaisen tietokeskus* -sarjan kirjoittajista. Vuonna 2017 Jalava julkaisi Avolan tietokirjan *Ruutia valkokankaalla: elokuvien villi länsi*.

## Lähteet
Ruutin luterilainen seurakunta

**Ruutin luterilainen seurakunta** on Suomen evankelisluterilaisen lähetyshiippakunnan seurakunta Hyvinkäällä. Seurakunta perustettiin vuonna 2019. Seurakunnan taustalla oli Lähetyshiippakunnan  vuodesta 2014 Hyvinkäällä järjestämä opetustoiminta. Opetustoiminta kehittyi messutoiminnaksi vuonna 2017. Seurakunnan järjestäytyminen tapahtui 24. elokuuta 2019. Seurakunta kokoontuu kuun ensimmäisenä ja kolmantena sunnuntaina Raittiustalolla. 

## Lähteet
Angela Eiter

**Angela Eiter** (s. 27. tammikuuta 1986) on itävaltalainen kiipeilijä. Hän oli ensimmäinen 9b-vaikeustasoisen reitin kiivennyt nainen. Hän voitti kolme peräkkäistä lead-kiipeilyn maailmancupin kokonaiskilpailua vuodesta 2004 vuoteen 2006. Maailmanmestaruuksia hän voitti neljä.

Eiter aloitti kiipeilyn 11-vuotiaana. 16-vuotiaana vuonna 2002 hän alkoi osallistua maailmancupeihin. Ensimmäisen maailmancupin osakilpailunsa hän voitti vuonna 2003. Hän voitti Euroopanmestaruuden vuonna 2010. Vuonna 2011 hän voitti kahdennenkymmenennenviidennen maailmancupin osakilpailunsa. Hän lopetti kilpailemisen vuonna 2013.

Vuonna 2017 hän kiipesi 9b-vaikeustasoisen *La Planta de Shiva* -nimisen reitin. Vuonna 2020 hän teki ensinousun 9b-vaikeustasoiseen *Madame Ching* -reittiin.

## Kilpailujen tuloksia

### MM-kisat

### EM-kisat

### Maailmancupien mitalit (lead)

## Kiivettyjä reittejä
9b:

* *La Planta de Shiva (2017)*
* *Madame Ching (2020)*

9a:

* *Hades* 
* *Big Hammer* 
* *Era Vella* 
* *Pure Dreaming* (2019)

## Lähteet
Väinö Lindberg

**Väinö Valdemar Lindberg** (22. maaliskuuta 1938 Hämeenlinna – 14. maaliskuuta 2022 Turku) oli suomalainen virkamies, opettaja, pappi ja yhteiskunnallinen vaikuttaja, joka sai sosiaalineuvoksen arvonimen.

## Henkilöhistoria
Väinö Lindberg syntyi Roobert Eedvard Lindbergin ja Saara Elisabeth (Anni) Aspin perheeseen. Hänen puolisonsa vuodesta 1977 oli Tuula Annikki Sassi. Lindberg tuli pastoriksi Suomen Vapaakirkon teologisesta opistosta Hangossa 1957. Hän oli tullilaitoksen virkamies 1962–1981, Jyväskylän Ammatillisen Kurssikeskuksen päätoiminen tuntiopettaja 1979–1981, Helsingin yliopiston suunnittelija ja kurssinjohtaja 1982–1984, Mustalaislähetyksen, myöhemmin Romano Missio, kenttäsihteeri 1984–1990, Turun Ammatillisen Aikuiskoulutuskeskuksen päätoiminen tuntiopettaja 1991 ja Turun ja Porin lääninhallituksen suunnittelija 1991–1996.

Helsingin yliopiston sivutoiminen tuntiopettaja Lindberg oli 1983, Paimion Ammatillisen Aikuiskoulutuskeskuksen sivutoiminen tuntiopettaja 1991 ja Turun Ammatillisen Aikuiskoulutuskeskuksen sivutoiminen tuntiopettaja 1992. Hän oli myös Teuvan vapaaseurakunnan pastori 1997–1999 ja Porvoon vapaaseurakunnan pastori ja johtaja 1999–2000.

Romaniasioiden asiantuntijana ja yhteiskunnallisena vaikuttajana Lindberg oli monien yhdistysten, järjestöjen ja toimikuntien jäsen. Romano Missiossa hän toimi kaiken kaikkiaan yli 50 vuotta. Lindberg oli myös Turun kaupunginvaltuuston jäsen 2007–2012 ja toimi aktiivisesti Suomen Kristillisdemokraattien piirissä. Sosiaalineuvoksen arvonimen hän sai 2002.

## Julkaisuja
* * Romanipolitiikan strategiat*, 1999 (Kyösti Suonojan kanssa, ilmestyi englanniksi 2000)
* Tartu käteeni, musiikkialbumi 2002, Päivä Osakeyhtiö POYCD-196, EAN 6419516000413
* *Kärrypoluilta punaisille matoille*, 2012 (Tuovi Putkosen kanssa)

## Lähteet
Simona Quadarella

**Simona Quadarella** (s. 18. joulukuuta 1998 Rooma) on italialainen uimari. Hän on voittanut vapaauinnissa kolme maailmanmestaruutta ja 12 Euroopan-mestaruutta. Olympialaisista hän on saanut yhden pronssimitalin.

## Uintiura

Quadarella voitti nuorten kesäolympialaisissa 2014 kultaa 800 metrin vapaauinnissa. Seuraavana vuonna nuorten maailmanmestaruuskilpailuissa hän voitti kultaa 1&nbsp;500 metrin vapaauinnissa ja saavutti hopeaa 800 metrillä.

Quadarella kilpaili yleisen sarjan arvokilpailuissa ensimmäisen kerran vuonna 2016, jolloin hän sijoittui Lontoon pitkän radan Euroopan-mestaruuskilpailuissa viidenneksi sekä 800 metrin että 1&nbsp;500 metrin vapaauinnissa. Vuonna 2017 hän saavutti ensimmäiset yleisen sarjan arvokisamitalinsa: pronssia Budapestin pitkän radan MM-kilpailujen 1&nbsp;500 metrillä ja Kööpenhaminan lyhyen radan EM-kilpailujen 800 metrillä. Samana vuonna hän voitti universiadeissa kultaa 800:lla ja 1&nbsp;500 metrillä.

Vuonna 2018 Quadarella voitti Glasgow'n pitkän radan Euroopan-mestaruuskilpailuissa kultaa 400:n, 800:n ja 1&nbsp;500 metrin vapaauinnissa. Hangzhoun lyhyen radan MM-kilpailuissa hän sai hopeaa 800 metrillä. Vuonna 2019 Gwangjun pitkän radan MM-kilpailuissa Quadarella voitti kultaa 1&nbsp;500 metrillä ja sijoittui hopealle 800 metrillä. Glasgow'n lyhyen radan EM-kilpailuissa hän voitti kultaa 400:lla ja 800 metrillä. Budapestin pitkän radan Euroopan-mestaruuskilpailuissa 2021 Quadarella uusi kolmen vuoden takaisen kolmen kultamitalin saavutuksensa ja saavutti 4&nbsp;×&nbsp;200 metrin vapaauintiviestissä pronssia. Tokion olympialaisissa hän saavutti pronssia 800 metrin vapaauinnissa ja sijoittui viidenneksi 1&nbsp;500 metrillä. Vuoden 2021 lopulla Quadarella saavutti Kazanin lyhyen radan EM-kilpailuissa kaksi hopeamitalia ja Abu Dhabin lyhyen radan MM-kilpailuissa yhden pronssin.

Quadarella saavutti Budapestin pitkän radan MM-kilpailuissa 2022 pronssia 800 metrillä. Samana vuonna Rooman pitkän radan EM-kilpailuissa hän voitti kultaa kahdella pisimmällä vapaauintimatkalla ja sai hopeaa 400 metrillä. Fukuokan pitkän radan MM-kilpailuissa 2023 Quadarella sijoittui hopealle 1&nbsp;500 metrin vapaauinnissa. Vuoden 2023 lopulla Otopenin lyhyen radan EM-kilpailuissa hän voitti kultaa 400 metrillä ja sai hopeaa kahdella pidemmällä vapaauintimatkalla. Dohan pitkän radan MM-kilpailuissa 2024 Quadarella voitti kultaa 800:lla ja 1&nbsp;500 metrillä. Saman vuoden Pariisin olympialaisissa hän sijoittui neljänneksi 800 ja 1&nbsp;500&nbsp;metrin vapaauinneissa. Budapestin lyhyen radan MM-kilpailuissa 2024 hän sai hopeaa 1&nbsp;500&nbsp;metrillä. Singaporen pitkän radan MM-kilpailuissa 2025 hän saavutti hopeaa 1&nbsp;500 metrin vapaauinnissa. Quadarellan finaalissa uima aika 15.31,79 oli uusi Euroopan ennätys. 800 metrin vapaauinnissa hän oli neljäs euroopanennätysajalla 8.12,81. Saman vuoden Lublinin lyhyen radan EM-kilpailuissa hän saavutti kultaa 1&nbsp;500&nbsp;metrin vapaauinnissa sekä hopeaa 400 ja 800 metrin vapaauinneissa.

## Henkilökohtaiset ennätykset
### 50 metrin rata

### 25 metrin rata

## Lähteet
Hyvinkään baptistilähetys

**Hyvinkään Baptistilähetys** on vuonna 2000 perustettu hyvinkääläinen baptistiseurakunta. Seurakunta on itsenäinen ja paikallisjohtoinen. Seurakunta toimii Hyvinkäällä sekä sen lähiympäristössä. 

## Katso myös
* Uskonto Uudellamaalla
* Baptismi Suomessa
* Luettelo Suomen baptistiseurakunnista

## Lähteet